РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/256-14

10. септембар 2014. године

Б е о г р а д

ЗАПИСНИК

СЕДМЕ СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 10. СЕПТЕМБРА 2014. ГОДИНЕ

Седница је почела у 9,30 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, проф. др Милан Кнежевић, др Предраг Мијатовић, проф. др Милета Поскурица, мр. др Љубица Мрдаковић Тодоровић, др Радослав Јовић, др Дарко Лакетић, Елвира Ковач, др Милан Латковић, проф. др Душан Милисављевић, Милена Ћорилић и др Љиљана Косорић.

Седници Одбора присуствовали су заменици одсутних члановаа Одбора: др Љиљана Бероња (Александар Радојевић) и др Александар Перановић (др Весна Ракоњац).

Седници није присуствовала чланица Одбора Невена Стојановић, као ни њена заменица.

Поред чланова Одбора седници је присуствовао народни посланик др Благоје Брадић.

Седници је присуствовао и државни секретар у Министарству здравља проф. др Берислав Векић.

На предлог председнице Одбора, једногласно, усвојен је следећи:

 Д н е в н и р е д

1. Разматрање Предлога закона о измени Закона о здравственом осигурању, који је поднела Влада, у појединостима;
2. Разно

 Прва тачка дневног реда – **Разматрање Предлога закона о измени Закона о здравственом осигурању, који је поднела Влада, у појединостима**

Председник Одбора проф. др Славица Ђукић Дејановић је обавестила присутне да су поднета два амандмана на Предлог закона o измени Закона о здравственом осигурању, да Влада није прихватила амандмане, да Одбор за уставна питања и законодавство сматра да су амандмани у складу са Уставом и правним системом Републике Србије, а затим је поводом ове тачке дневног реда отворила расправу.

 Проф. др Душан Милисављевић је у образлагању амандмана, који је поднео на члан 1. овог закона, заједно са народном посланицом Јованом Јовановић, истакао да је предложеном изменом имао намеру да скрати време за замену исправе о осигурању, као и посебне исправе за коришћење здравствене заштите, здравственом картицом, имајући у виду да је већ урађено милион и двеста ових картица и да је рок од годину дана сасвим довољан за обезбеђивање свих других техничких предуслова за благовремено и несметано спровођење овог поступка. Такође, сматра да трошкове издавања здравствене картице треба да сноси Републички фонд за здравствено осигурање, будући да грађани сваког месеца уплаћују доприносе за здравствено осигурање и да предвиђена цена од 400 динара по здравственој картици оптерећује њихов кућни буџет. Примера ради, додао је да би за четврочлану породицу та цена износила 1600 динара, што је за велики издатак и за просечну српску породицу представља износ недељне потрошаке корпе. Подсетио је и на чињеницу да је недавно око 300 милиона евра пренето из РФЗО-а у РФПИО, због наводно толико оствареног суфицита у РФЗО-у, те да је узимајући ово у обзир, нелогично тражити од корисника здравственог осигурања да из свог џепа плати здравствену картицу.

Др Предраг Мијатовић је позитивно оценио ову предложену законску измену јер је мишљења да је предложени рок за издавање здравствених картица од две године реалан, уз напомену да би овај поступак замене исправа о осигурању требало у том периоду и завршити. Инсистирање на томе да је предвиђена цена за ове картице превисока сматра демагогијом, будући да је она сада мања од уговором првобитно дефинисане цене, те га занима зашто се тада нико од народних поланика није побунио. Нагласио је да ће социјално угроженом делу становништва бити подељене већ урађене картице и да је процена да остатак становништва има могућности да ту цифру плати.

Др Благоје Брадић се у образлагању амандмана, који је поднео на члан 1. овог закона, критички осврнуо на образложење Владе у којем се рок за потпуну замену постојећих исправа здравственом картицом наводи као оптималан због свих неопходних активности које је потребно спровести ради њеног потпуног увођења у систем здравственог осигурања. С тим у вези је изнео став да је законом прописан рок од две године непримерено дуг и да постоје услови да се поступак замене исправа о осигурању спроведе до краја 2015. године, имајући у виду следеће: уговор између РФЗО и Народне банке Србије, сачињен пре неколико година поводом овог поступка, није оспорен и валидан је; нема тендера; сервери су набављени; за услуге персонализације здравствених картица постоје технички стручни људи; највеће здравствене установе су већ компјутеризоване. Нагласио је да је амандман поднео у циљу сврсисходности и уштеде средстава у РФЗО-у, те да би се само слањем ових картица на кућне адресе уштедело око два или три милиона евра. Такође, мишљења је да трошкове замене постојећих исправа о осигурању треба да сноси РФЗО и да би обавезивање корисника осигурања на то плаћање представљало неку врсту ''двоструког фискалног намета'' будући да они уплаћују доприносе за здравствено осигурање. Похвалио је идеју увођења социјалних карата. Сматра да их је раније требало увести, те је предложио да сви који имају ту карту бесплатно добију здравствену картицу, а не да тај број буде лимитирати на милион и двеста, колико сада у РФЗО има одштампаних картица. Нагласио је одговорност народних посланика у доношењу законских решења и сугерисао да би сви законски предлози требало да буду смислени, успешно аргументовани и реално изводљиви.

Др Бранислав Блажић сматра да прво треба постићи договор о томе да ли ће плаћање здравствених карица бити социјална категорија, након чега би од ове обавезе плаћања био ослобођен и већи број људи од поменутих милион и двеста те да би у супротном био проблем уколико би ту картицу бесплатно добило лице које има новца. Сложио се са ставом да инсистирање на мањој цени и краћем року израде ове картице представља демагогију, те је додао да систем треба припремити пре увођења сваке измене, а не стварати хаос, као и да је рок од две године предвиђен да би се Закон испоштовао, а да оног момента кад се стекну услови, ова активност може и пре тог рока да се заврши.

Др Благоје Брадић подсетио је присутне да је поменути уговор о поступку замене исправа о осигурању потписан 2008. године, да је имао три анекса уговора управо због дилеме око цене здравствене картице, као и да је садашња владајућа партија и 2012. године имала парламентарну већину али ова активност није спроведена до краја. Нагласио је да је свима у интересу да здравство у Србији буде боље и да лекари ефективније искористе време са пацијентима, а не као што је то сада случај, да око 60% тог времена утроше на администрирање.

Проф. др Душан Милисављевић подржавајући борбу против корупције инсистирао је на томе да Министарство здравља изнесе који су то чланови тендерске комисије одговорни јер су утврдили већу цену здравствене картице од сада законом прописане на штету грађана.

Државни секретар у Министарству здравља проф. др Берислав Векић навео је да је предложени рок до 31. децембра 2016. године процењен као оптималан, имајући у виду да треба израдити седам милиона ових картица, њихову персонализацију и дистрибуцију. Навео је да су приликом предлагања овог рока посебно узете у обзир услуге персонализације картица, јер оне изискују највише времена, те да се из тог разлога овом поступку озбиљно приступило, како би се избегло поновно пробијање законом прописаног рока, уз напомену да предложени рок не значи да се посао не може завршити и раније, уколико се стекну сви неопходни услови. Подсетио је и да је питање трошкова издавања здравствене картице регулисано чланом 112. Закона о здравственом осигурању, према коме трошкове издавања здравствене картице сноси осигураник за себе и чланове своје породице, те да ово питање и није предмет предложене измене закона. Нагласио је и да је предлог министра здравља да се изврши бесплатна подела здравствених картица најсиромашнијим категоријама нашег друштва, те да ће се њихов број утврдити на основу социјалне карте, као и да ће цена ове картице бити у износу најминималнијих трошкова потребних за њену израду.

Одбор је, у складу са чланом 164. став 1. Пословника Народне скупштине, размотрио амандмане народних посланика поднете на Предлог закона о измени Закона о здравственом осигурању, и поднео је извештај Народној скупштини.

Одбор је одлучио да предложи Народној скупштини **да одбије** следеће амандмане:

-на члан 1. који су заједно поднели проф. др Душан Милисављевић и Јована Јовановић (1 глас за, 15 гласова против од 16 присутних);

-на члан 1. који је поднео др Благоје Брадић (1 глас за, 15 гласова против од 16 присутних).

За известиоца Одбора на седници Народне скупштине одређена је проф. др Славица Ђукић Дејановић, председник Одбора.

Друга тачка дневног реда – **Разно**

Председник Одбора проф. др Славица Ђукић Дејановић информисала је чланове Одбора да је у оквиру пројекта ''Унапређење контроле дувана у Србији'' који Министарство здравља спроводи заједно са Национални институтом за здравље и социјалну заштиту Финске, одржана радионица у Палати Србије 9. септембра 2014. године, којој чланови Одбора нису присуствовали због пленарног заседања. С обзиром да наставак овог пројекта укључује доносиоце одлука у овој области односно народне посланикеа, директор Пројекта др Хелома је тражио састанак са члановима Одбора. Прихваћено је да се састанак одржи у току дана са представницима овог пројекта.

Затим је председница Одбора прочитала допис Министарства здравља којим се Одбор обавештава да ће у оквиру пројекта ''Унапређење контроле дувана у Србији'' бити организована студијска посета Финској у периоду од 21. до 27. септембра 2014. године, те је предложено да представници Одбора у овој делегацији буду: мр. др Љубица Мрдаковић Тодоровић, заменик председника, проф. др Душан Милисављевић, члан, проф. др Милета Поскурица, члан, и Маријана Мараш, заменица члана Одбора.

Одбор је већином гласова (15 за, један уздржан, од 16 присутних) усвојио овај предлог Министарства здравља и закључио да ће за студијску посету Финској, према одредбама Пословника, тражити сагласност Одбора за спољне послове.

Након тога, др Бранислав Блажић је упутио сугестију да се седнице Одбора убудуће не заказују пред почетак пленарне седнице.

Поводом ове тачке дневног реда није било више предлога ни дискусије.

 Седница је завршена у 10, 30 часова.

 СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић